เดือนที่แล้วประจำเดือนมาผิดปกติมา 2 รอบต่อเดือน แล้วเดือนนี้มีอะไรกับแฟนมาซึ่งแฟนเป็นทอมค่ะ มีอะไรกันตอนกลางคืนปกติ แต่ตอนมีอะไรกันตอนเช้ามีเลือดไหลออกมา แต่ไปล้างเสร็จก็ไม่ไหลแล้ว แต่หลังนั้นวันถัดมาตื่นเช้ามีน้ำใสๆไหลออกมาจากช่องคลอดมีกลิ่นแต่ไม่ปวดไม่แสบไม่คันอะไรเลย แต่เดือนนี้ประจำเดือนยังไม่มาเลยค่ะ ตอนมีอะไรกับแฟน แฟนบอกว่าข้างในมีเม็ดๆอยู่ มันเป็นเม็ดกึ๋น ปกติหรือเป็นเนื้องอกหรือป่าวคะ หนูมีความเสี่ยงจะเป็นมะเร็งหรือป่าว
สวัสดีค่ะ การที่ประจำเดือนมา 2 ครั้งใน 1 เดือน (มิ.ย.) นั้น หากมาช่วงต้นเดือนและปลายเดือน คือนับระยะห่างระหว่างรอบประจำเดือนได้มากกว่า 21 วัน ก็ถือว่าปกติดี ดังนั้น ในเดือนนี้ หากยังไม่นานเกินกว่า 35 วัน นับจากประจำเดือนในรอบก่อน ก็ให้รอไปอีกซักระยะค่ะ ทั้งนี้ การที่ประจำเดือนมาช้า อาจเกิดจากสาเหตุต่างๆ เช่น การมีความเครียด ทำงานหนัก พักผ่อนน้อย อดนอน อดอาหาร มีน้ำหนักลด หรือมีน้ำหนักเพิ่มเร็ว เป็นต้น ทั้งนี้ เนื่องจากไม่ได้มีเพศสัมพันธ์กับผู้ชาย จึงไม่ได้มีสาเหตุมาจากการตั้งครรภ์ส่วนการที่มีเลือดออกหลังจากที่มีเพศสัมพันธ์ อาจเกิดจากการฉีกขาดเล็กน้อยของเยื่อบุช่องคลอด จากการมีเพศสัมพันธ์ที่รุนแรง ใช้สิ่งของหรือนิ้วสอดใส่ช่องคลอดได้ ซึ่งหากหยุดไหลไปแล้ว ก็ไม่ได้อันตรายอะไรค่ะส่วนการมีตกขาวที่มีกลิ่นเหม็น โดยไม่มีอาการคันหรือแสบช่องคลอด อาจเกิดจากมีการอักเสบของช่องคลอดจากเชื้อแบคทีเรีย (bacterial vaginosis) ซึ่งปัจจัยที่อาจทำให้เกิด เช่น มีการสวนล้างช่องคลอดบ่อยไป หรือใช้สบู่หรือน้ำยาที่มีความรุนแรง หรือเกิดจากการทานยาปฏิชีวนะฆ่าเชื้อบ่อยๆ การมีเพศสัมพันธ์มากกว่า 1 คน หรือมีการเปลี่ยนคู่นอน เป็นต้น หากอาการเป็นต่อเนื่องไม่หายไป ก็ควรไปพบแพทย์เพื่อรับยารักษา ในเบื้องต้น ก็ควรงดการสวนล้างช่องคลอดด้วยค่ะสำหรับเม็ดๆ ที่อยู่ในช่องคลอด อาจเป็นรอยพับของเยื่อบุช่องคลอด ซึ่งพบได้เป็นปกติ หรืออาจเป็นซีสต์หรือติ่งเนื้อในช่องคลอดก็ได้ หากไม่แน่ใจ ก็ควรไปพบสูติ-นรีแพทย์เพื่อตรวจค่ะ สำหรับมะเร็งในช่องคลอดหรือปากมดลูกนั้น พบได้น้อยในคนอายุน้อย และมักจะมีอาการเลือดออกผิดปกติออกมาเรื่อยๆ หรือมีตกขาวมีเลือดปน เป็นต้น